છેલ્લા કેટલાયે સમયથી વિધાનસભાની ચૂંટણી માટે કોંગ્રેસના ઉમેદવારોની યાદીની રાહ જોવાઇ રહી હતી. કોંગ્રેસ પ્રદેશ પ્રમુખ ભરતસિંહ સોલંકીએ રવિવારે દાવા સાથે કહ્યું હતું કે, રવિવારે રાત્રે તારીખ બદલાતા પહેલા કોંગ્રેસની યાદી જાહેર થઇ જશે અને એવું જ થયું પણ ખરું. પરંતુ કોંગ્રેસની ખરી યાદી જાહેર થાય એ પહેલાં સોશ્યલ મીડિયા પર ભરતસિંહ સોલંકીની સહી સાથે એક બનાવટી યાદી ફરતી થઇ હતી. આખરે ભરતસિંહ સોલંકી દ્વારા સ્પષ્ટતા કરવામાં આવી હતી કે, તેમની સહી સાથે વાયરલ થઇ રહેલ કોંગ્રેસના ઉમેદવારોની યાદી બોગસ છે અને યાદી હંમેશા દિલ્હીથી જ જાહેર થાય છે. ત્યાર બાદ તેમણે પોતાના ઓફિશિયલ ટ્વીટર એકાઉન્ટ પર કોંગ્રેસના 77 ઉમેદવારોની પ્રથમ યાદી પણ મુકી હતી.